Renault Latitude

Εξέλιξη

Το Latitude βασίστηκε στην πλατφόρμα της Renault / Nissan που φέρει τον κωδικό D platform και στην οποία βασιζόταν και το κάπως μικρότερο Renault Laguna τρίτης γενιάς, που κατασκευάστηκε από το 2007 έως το 2015. Ως αποτέλεσμα, το Latitude εξελίχθηκε με βάση το σασί του Laguna, αλλά με αύξηση του συνολικού μήκους κατά 20 εκατοστά, αν και το μεταξόνιο παρέμεινε σχεδόν αμετάβλητο. Ο χώρος αποσκευών του Latitude είχε όγκο 477 λίτρα.

Διαθεσιμότητα

Η πρώτη επίσημη παρουσίαση του Renault Latitude έγινε στο Διεθνές Σαλόνι Αυτοκινήτου της Μόσχας στα τέλη Αυγούστου 2010. Οι πωλήσεις του ξεκίνησαν στην Ασία, την Αυστραλία και την Ανατολική Ευρώπη το φθινόπωρο του 2010. Ειδικότερα στο Μεξικό (όπου και λανσαρίστηκε το πρώτο τρίμηνο του 2011) και στα κράτη της Μέσης Ανατολής, διατέθηκε ως Renault Safrane, ως αναβίωση του ονόματος του Renault Safrane των ετών 1992 - 2000. Μάλιστα το Latitude κυκλοφόρησε και στην Αργεντινή μεταξύ του 2011 και του 2014, όπου διατέθηκε αποκλειστικά με τους κινητήρες βενζίνης 2.0 λίτρων και 3.5 λίτρων V6, αλλά τελικώς κατάφερε να πωλήσει μόλις 552 αντίτυπα. Από τα κράτη της Αφρικής, διατέθηκε μόνο στην Αλγερία και στο Μαρόκο.
Η εκδοχή για την Ευρώπη αποκαλύφθηκε τον Οκτώβριο του 2010, στο Σαλόνι Αυτοκινήτου του Παρισιού, μαζί με όλες τις αναλυτικές λεπτομέρειες για τον εξοπλισμό και τους κινητήρες του. Για πρώτη φορά κυκλοφόρησε σε κάποιες ευρωπαϊκές αγορές στις αρχές του 2011 και για την ακρίβεια στις Γερμανία (τους πρώτους μήνες διατέθηκε μόνο ως λίζινγκ και ως rent-a-car), Γαλλία, Ισπανία, Βέλγιο, Αυστρία, Τσεχία, Σλοβακία, Ουγγαρία, Πολωνία, Ρωσία, Ουκρανία και Τουρκία, χωρίς όμως να γνωρίσει καμία απολύτως εμπορική απήχηση στα κράτη αυτά. Ενδεικτικώς, ακόμα και στη Γαλλία, παρά την προτίμηση του κοινού στα εγχώρια μοντέλα, μόλις 351 αντίτυπα πωλήθηκαν το 2014. Μάλιστα από τα τέλη Οκτωβρίου του 2012 σταμάτησε να εξάγεται στη Γερμανία, λόγω ανυπαρξίας ζήτησης, καθώς κατάφερε να πωλήσει συνολικά μόλις 395 αντίτυπα. Σε αρκετές χώρες, όπως στην Ιταλία και στο Ηνωμένο Βασίλειο, δεν κυκλοφόρησε ποτέ, ενώ σε άλλες δεν διατέθηκε το σύνολο της παλέτας του - για παράδειγμα, στη Γαλλία και στο Βέλγιο δεν προσφέρθηκαν κινητήρες βενζίνης και, γενικότερα, ο κινητήρας βενζίνης 3.5 λίτρων V6 δεν διατέθηκε στην Ευρώπη.
Ειδικότερα στην Ελλάδα το Latitude δεν εισήχθη ποτέ επίσημα, καθώς η εισαγωγή του αρχικά αναβλήθηκε, λόγω της ταραγμένης κατάστασης που δημιουργήθηκε τότε από την αλλαγή αντιπροσώπευσης της Renault στη χώρα, και σύντομα ματαιώθηκε οριστικά, ως αποτέλεσμα της καταστροφικής εμπορικής πορείας του στην Ευρώπη. Τελικώς, το Latitude αποσύρθηκε από την παραγωγή εντελώς «αθόρυβα» το 2015.
Η μοναδική ανανέωση του Latitude κατά τη διάρκεια της εμπορικής του πορείας έγινε μέσα στο 2013, όταν έλαβε μια λίγο διαφορετική αισθητική στο μπροστινό μέρος, όπου απέκτησε λίγο μεγαλύτερους προβολείς, που ενσωμάτωσαν και φώτα LED.
Μια σχεδόν πανομοιότυπη εκδοχή, το Renault Samsung SM5 τρίτης γενιάς, κατασκευάζεται από την κοινοπραξία Renault Samsung Motors, στο Πουσάν της Νότιας Κορέας, για την τοπική αγορά, από το 2009 μέχρι σήμερα. Το Latitude ουσιαστικά ήταν μια παράλληλη έκδοση του Samsung SM5 και μάλιστα παραγόταν στο ίδιο εργοστάσιο και εξαγόταν στις διεθνείς αγορές.